La Biblioteca Infantil celebra el Dia Internacional de la Pau i l’arribada de la Tardor
2025-07-24

En la recta final del mes de setembre, la Biblioteca Infantil de Burjassot ha programat dues noves activitats gratuïtes d’Animació Lectora en les quals explicarà als seus usuaris la importància de la celebració a tot el món del Dia Internacional de la Pau i donarà la benvinguda a una nova estació, la Tardor, en la qual canvien els colors de les plantes i arbres que estan en les ciutats.

El Dia Internacional de la Pau se celebrarà el 21 de setembre a partir de les 18 hores en la pròpia biblioteca. En aquesta vesprada el gènere poètic serà el protagonista, ja que a través de poesies, de xicotets versos amb molt missatge, es mostrarà als participants en l’activitat la importància de la celebració d’aquest dia a tot el món. Després de la lectura dels poemes es desenvoluparà un taller d’origami, art d’origen japonés que, a través del plegat de paper, sense usar tisores ni cola, crea figures dignes dels millors artistes. En aquest cas, aprendran a realitzar una coloma de la pau.

La segona de les activitats de la setmana, “Açò no són fulles…o sí!”, el dimecres 23 de setembre, la Biblioteca Infantil donarà la benvinguda a la Tardor, la nova estació que canvia la fisonomia dels espais verds, que adquireixen i descobreixen nous colors tant en les seues plantes com en els seus arbres. En aquesta vesprada el taller creatiu es realitzarà amb fulles però, abans del mateix, es podrà visionar el vídeo-conte, “El zoológico en otoño”, un genial vídeo infantil animat amb el qual es narra l’entrada a l’estació de la tardor a través de la història de Susi i Valentino. Un vídeo en el qual els xiquets i xiquetes participants podran veure el canvi del clima, els fruits típics de l’estació o el canvi en la manera de vestir per a fer front a les noves temperatures. L’activitat serà a les 18 hores.

Aquestes dues activitats tancaran el mes de setembre i donaran pas a un mes d’octubre en el qual les vesprades gratuïtes d’animació lectora tornaran a la Biblioteca Infantil amb nous tallers i moltes ganes de desenvolupar la imaginació i la creativitat dels menuts.